पहले शो में कोई नहीं हंसा, साल भर घर बैठी; सफेद बाल-साड़ी में शो किया बनी ‘वायरल मम्मी’
के ‘ये मैं हूं’ में बात स्टैंडअप कॉमेडियन, पेंटर, मॉडल और ‘वायरल मम्मी’ हर प्रिया बैंस की।
कुछ दिन पहले सफेद बाल, साड़ी पहने हाथ में माइक लिए एक महिला वायरल हुई। वह हाउस वाइफ का मजाक उड़ाने वालों का मजाक बना रही थी। स्टैंडअप कॉमेडी की दुनिया में साफ-सथुरे जोक्स से ऑडियंस को हंसाने वाली वह महिला अपने उम्र के चौथे दशक में है। उनके लिए उम्र बस एक नंबर है क्योंकि उनके हौसले युवाओं से भी बुलंद हैं। आज के ‘ये मैं हूं’ में बात स्टैंडअप कॉमेडियन, पेंटर, मॉडल और ‘वायरल मम्मी’ हर प्रिया बैंस की…
घर की तीन पीढ़ियों को फौज का हिस्सा बनते देखा
मैं एक आर्मी ऑफिसर की बेटी और पोती हूं। मेरे घर में बहुत सारे लोग फौज में रहे हैं। घर में तीन पीढ़ियां फौज का हिस्सा रही हैं। मैं कह सकती हूं कि मैं हार्डकोर फौजी बच्ची रही हूं। मेरा पूरा बचपन फौजी कैंटोनमेंट (छावनी) में घूम-घूमकर बीता है।
सच में, वे दिन बहुत सुंदर रहे। मैं पापा के साथ अलग-अलग जगह घूमती। अच्छी परवरिश, नई जगह, नए लोग सब शानदार रहा। फौजी की बेटी होना मेरे लिए गर्व, खुशी और बेहतरीन अनुभव रहा। मेरे परदादा वॉर प्रिजनर रहे हैं और वर्ल्ड वॉर-2 में हिस्सा ले चुके हैं। वैसे, मेरा परिवार सिर्फ फौज से ही नहीं बल्कि स्पोर्ट्स से भी जुड़ा था।
पापा से सीखा है कि उम्र तो बस एक नंबर है
मेरे पापा इंटरनेशनल पोलो प्लेयर रह चुके हैं। उन्होंने अपनी आर्मी टीम के लिए 30 साल पोलो खेला, जिसके लिए उन्हें विशेष सेवा मेडल भी मिला। मेरे पिता ने अपनी लाइफ में बहुत हासिल किया। मैंने अपने पापा से सीखा कि उम्र तो बस एक नंबर है। किसी भी उम्र में कुछ करने की ललक के अलावा पापा से मैंने अनुशासन भी सीखा।
अभी मेरे पिता 80 साल के हैं और इस उम्र में भी वह काफी एक्टिव हैं। 2016 रियो ओलंपिक में मेरे पापा ने वालंटियरी एक्स ऑफिसर के तौर पर अप्लाई किया और उन्हें वहां बुलाया भी गया।
मेरे अंदर कुछ नया करने का जुनून मां से आया है
मेरी मां एक होममेकर रहीं। कुछ समय के लिए वो टीचिंग प्रोफेशन से जुड़ीं। अंदर से वह एक आर्टिस्ट रही हैं। हालांकि वह किसी प्रोफेशन से बंधी नहीं। वह पेंटिंग का भी शौक रखती थीं। मेरे और मेरे भाई में क्रिएटिविटी मेरी मां की देन है।
मम्मी को किताब पढ़ना और म्यूजिक सुनना पसंद था। घर में उनका रेडियो हमेशा ऑन रहता था। पढ़ना, अच्छा संगीत ये गुण हमारे अंदर मां की वजह से हैं। वह कई कल्चरल इवेंट से भी जुड़ी रहतीं। मां हमेशा हमें नए शो, फिल्में, किताबें या एक्टर्स के बारे में बताती थी। वो हमें सिखाती थीं कि क्या देखना चाहिए और क्या नहीं। आज भी मैं और मेरी मां इन सारी चीजों पर बात करती हैं।
कॉरपोरेट कल्चर में काम करके जाना जिंदगी कितनी टफ 
मेरी पढ़ाई जयपुर की महारानी गायत्री देवी गर्ल्स स्कूल से हुई। मैं पांच साल बोर्डिंग स्कूल में भी रही हूं। फिर मैंने अपने होमटाउन जालंधर के एपीजे कॉलेज बैचलर्स इन बिजनेस एडमिनिस्ट्रेशन में ग्रेजुएशन किया।
मेरी दिलचस्पी एडवर्टाइजमेंट फील्ड में काम करने की रही तो मैंने दिल्ली से इसका पोस्ट ग्रेजुएशन डिप्लोमा कोर्स किया। उसके बाद मैंने तीन साल तक मैंने एक एड एजेंसी के लिए काम भी किया। एड एजेंसी में काम करने के दौरान समझ आया कि लाइफ कितनी कठिन है। लेकिन मेरा ओवरऑल एक्सपीरियंस अच्छा रहा।
कॉरपोरेट कल्चर कैसे काम करता है यह भी समझ आया। क्रिएटिव लोगों के साथ काम करने का मौका मिला। हाई प्रेशर जॉब था। लेट नाइट, कभी-कभी तो सारी रात भी काम करना पड़ता। इतना बिजी शेड्यूल था कि एक तरह से मैंने मन ही मन डिसाइड कर लिया कि मुझे कॉरपोरेट के लिए काम नहीं करना।
फौजी से शादी नहीं करनी थी, लेकिन हो गई
जॉब के दौरान मेरी शादी की भी बात चल रही थी। पहले कुछ वजह से मैं फौजी से शादी नहीं करना चाहती थी। मुझे लगता था कॉरपोरेट नौकरी वाले से ही शादी करूंगी। लेकिन वहां काम करके समझ आया कि यहां कोई लाइफ नहीं है।
मेरी एक टिपिकल अरेंज्ड मैरिज हुई। न्यूजपेपर एड से होने वाली शादी। मेरे पति आर्मी में कैप्टन थे। शादी के बाद मैंने जॉब छोड़ पति के साथ जाने का फैसला किया।
उस वक्त उनकी पोस्टिंग महू में थी। वहां एक बहुत ही छोटा आर्मी कैंटोनमेंट है। वहां मेरी लाइफ बहुत अच्छी थी। जीवन में बहुत शांति थी। आर्मी वाइफ के लिए करने को बहुत कुछ होता है। वहां बहुत सारे कोर्स होते हैं, वालंटियर एक्टिविटी होती है। बहुत सारे ऐसे जवान होते हैं, जो ग्रामीण परिवेश से आते हैं। उनकी पत्नियां भी उसी परिवेश से आती हैं। ऐसे में वालंटियर एक्टिविटी के जरिए हम उन्हें एकजुट करते हैं।
आर्मी वाइफ वेलफेयर एसोसिएशन से जुड़े कई काम किए
शादी के बाद मैंने देखा कि कैसे सारे फौजी एक परिवार की तरह रहते हैं। हमारी जिम्मेदारी होती है कि सबको साथ लेकर चलें। ऐसे में जब ऑफिसर्स और जवान बिजी होते हैं तो ऑफिसर की वाइउ जवानों के परिवार की देखरेख करने और आगे बढ़ने में उनकी मदद करतीं।
आर्मी ऑफिसर्स की पत्नियां ऑटोमैटिक आर्मी वाइफ वेलफेयर एसोसिएशन ( AWWA) का हिस्सा बन जाती हैं। इसके जरिए हम जवानों की बीवियों के लिए वोकेशनल लर्निंग कोर्स, सिलाई-कढ़ाई, इंग्लिश स्पीकिंग कोर्स, कंप्यूटर लर्निंग के अलावा बहुत सारे कोर्स कंडक्ट कराते थे। हम जवानों की पत्नियों को पर्सनल हाईजीन से लेकर महिलाओं के स्वास्थ्य से जुड़े कई विषयों की जानकारी देते थे।
आर्मी अफसरों की बीवियों से मिलकर कई तरह का खाना बनाना सीखा
मेरे अंदर हमेशा से सीखने की ललक रही है। अगर मेरे पास समय होता है तो मैं नई चीजें सीखती हूं। मैंने आर्मी लाइफ को बहुत एंजॉय किया है। आर्मी वाइफ वेलफेयर एसोसिएशन से जुड़ने के बाद मैंने तरह-तरह का खाना बनाना सीखा।
शादी के तीन साल बाद मेरी पहली बेटी हुई। उसके बाद मेरे अंदर और बदलाव आया। मदरहुड ने मुझे काफी कुछ सिखाया। उस दौरान न मैंने कोई कोर्स किए और न जॉब। उस दौरान मैं खूब पढ़ती और अपनी बच्ची को संभालती थी। बेटी के जन्म के बाद मैंने पेंटिग जारी रखी।
महू आर्मी क्लब में मैंने अपनी पहली पेंटिंग प्रदर्शनी भी की थी। 20 पेंटिंग का एग्जीबिशन था, जिसमें पहले दिन ही 12 बिक गईं। उसके बाद मुझे काफी ऑर्डर आते रहे हैं। मैंने एम्ब्रायडरी का काम भी सीखा।
पति ने यूएन गए तो मैं वापस जॉब पर लौटी
जब मेरी बेटी 3 साल की थी, तब मेरे पति को यूएन मिशन के लिए बुलाया गया। जिसके लिए उन्हें विदेश जाना पड़ा। यूनाइटेड नेशंस कमीशन के जरिए फौजी को एक साल के लिए अफ्रीकी या किसी और देश में अपनी सेवा देनी होती है। मेरे पति को आइवरी कोस्ट में पोस्टिंग मिली। आइवरी कोस्ट के बाद फिर उन्हें सीधे नॉर्थ ईस्ट भेज दिया गया। ऐसे में मैं पठानकोट के बाद दिल्ली सास-ससुर के पास आ गई। चार साल मैं दिल्ली में रही। उस दौरान मेरी बेटी स्कूल जाने लगी तो मैंने २००८ में ऑनलाइन जॉब करना शुरू किया।
मैं उन दिनों वर्क फ्रॉम होम कर रही थी। मैंने सेल्स से शुरू किया था और जब छोड़ते वक्त मैं ब्रांड मैनेजर थी। जॉब के साथ मैं पति के साथ अलग-अलग जगहों पर जाती रही, जैसे हैदराबाद, फिर जम्मू।
जम्मू मेरे पति की पोस्टिंग कर्नल पोस्ट पर हुई, तब जाकर मैंने अपनी जॉब छोड़ दी। क्योंकि जैसे मैंने पहले बताया कि ऑफिसर की पत्नी पर भी कई जिम्मेदारियां आ जाती हैं। कमांडिंग ऑफिसर की पत्नी होने के नाते तो मुझ पर कई जिम्मेदारियां थीं।
जवानों की पत्नियों को इंग्लिश सिखाना मेरे लिए खुशी का पल
जब मैं वहां काम करती तो मैं जवानों की पत्नियों से पूछती कि वो क्या सीखना चाहती हैं तो अधिकांश महिलाओं ने कहा- मैम, हमें इंग्लिश सिखा दीजिए। जब हम अपने बच्चों के स्कूल में जाते हैं तो बहुत दिक्कत होती है। इंग्लिश मेरे लिए छोटी बात थी, ये किसी के लिए प्रॉब्लम हो सकती है, ये मैं सोच भी नहीं सकती।
मैंने उनके लिए स्पीकिंग इंग्लिश कोर्स डिजाइन किया। बाद में उनमें से कई महिलाओं ने आकर बताया कि अब वो पेरेंट्स-टीचर मीट में जाती हैं तो उन्हें दिक्कत नहीं होती। सामने वाला क्या कह रहा है, वो समझ भी पाती हैं और इंग्लिश में जवाब देती हैं। मेरे लिए वो पल सबसे ज्यादा खुशी का था।
गोवा में पति की पोस्टिंग हुई तो स्टैंडअप कॉमेडी का पता चला
सौभाग्य से मेरे पति की पोस्टिंग बहुत-बहुत अच्छी जगहों पर होती रही। कुछ सालों के लिए हम शिमला और गोवा भी रहे। मेरी स्टैंडअप कॉमेडी की यात्रा की शुरूआत गोवा से हुई। उस वक्त देश में स्टैंडअप कॉमेडी देश के लिए नई चीज थी। और जो लोग कर रहे तो वो काफी पॉपुलर हो रहे थे।
गोवा में जब ऐसा कोई शो होता था, मैं जाकर देखती थी। मेरे अंदर तभी से इसका कीड़ा कुलबुलाने लगा था। मुझे लगने लगा कि यही तो मुझे भी करना है। वैसे तो मैं हमेशा से रेडियो जॉकी बनना चाहती थी, लेकिन कई बार ऑडिशन में रिजेक्ट हो चुकी थी। स्टेज फियर मेरे अंदर कभी नहीं था। स्कूल में भी मैं ऐसी ही थी कि स्टेज पर जाने के लिए हमेशा तैयार रहती। इसलिए मैं इस फील्ड में आ गई।
मेल कॉमेडियन हाउस वाइफ की बात पुरूषों के नजरिए से कर रहे थे
मैं हमेशा से मिलनसार रही हूं। बहुत बातूनी, दोस्तों को हंसाने वाली। स्टैंडअप में रूचि आने के बाद मैंने खूब रिसर्च की। मैंने देखा कि देश में वुमन कॉमेडियन क्या कर रही हैं। मैरिज और बच्चों पर मेल कॉमेडियन ही थोड़ी बहुत कॉमेडी कर रहे थे, वो भी पिता और पति के नजरिए से।
मां, पत्नी क्या सोचती हैं, इस एंगल से कोई कुछ नहीं कर रहा था। मैंने इसी नजरिए से लिखना शुरू किया। मैंने अपनी स्क्रिप्ट में अपने और बाकी महिलाओं के अनुभवों को लिखा।
पहले शो में कोई भी नहीं हंसा तो एक साल घर बैठ गई
साल 2018 में हैदराबाद में अपना पहला ओपन माइक किया। वह शो बहुत बढ़िया रहा। लेकिन अगले दिन जो शो किया, उसमें कोई भी नहीं हंसा। फिर एक साल मैंने कुछ नहीं किया। साल २०१९ में जब मेरे पति की पोस्टिंग दिल्ली हुई तो मैंने दोबारा स्टैंडअप कॉमेडी शुरू की। यहां मौके भी बहुत थे। मैं पांच साल से स्टैंडअप कॉमेडी लगातार कर रही हूं।
दिल्ली के हर कॉमेडी क्लब के दरवाजे खटखटाए। पांच मिनट के स्लॉट से प्राइवेट शो तक पहुंची हूं। इसी साल मई में मेरा पहला वीडियो ‘कैरी ऑन मॉम’ रिलीज हुआ। शो करना अलग बात है। वीडियो पोस्ट करने के लिए बहुत हिम्मत चाहिए। आपको डर रहता है कि लोग आपको कैसे जज करेंगे। आपके जानने वाले भी देखेंगे।
मैं H&M की सीईओ नहीं बल्कि हाउसवाइफ और मदर हूं
मैंने पांच साल पहले जब स्क्रिप्ट लिखी, तब मैंने अपने लिए सीईओ ऑफ H&M टैग लिखा और अपने वायरल वीडियो में उसका इस्तेमाल किया। उस टैग को पहले भी इस्तेमाल करती रही हूं लेकिन लोगों को समझ ही नहीं आता था। कई बार तो लोग सच में मुझे क्लोदिंग ब्रॉड H&M की सीईओ समझ लेते हैं।
तीसरे दिन मेरा इंस्टाग्राम का इनबॉक्स फुल हो गया
मेरे वीडियो में H&M का मतलब हाउसवाइफ और मदर है। मुझे इंस्टाग्राम पर स्टोर की कंप्लेन करने लगते हैं। खैर, जब मैंने 15 मिनट के लंबे वीडियो से बस मम्मियों वाला पार्ट इंस्टा रील पर डाला तो पहले दिन अच्छा रिस्पांस मिला। लेकिन तीसरे दिन तो मेरा इनबॉक्स, और फीड कमेंट और लोगों के मैसेज से भर गया। अधिकांश महिलाओं ने लिखा कि आपने तो हमारी दिल की बात कह दी। उस वीडियो ने मुझे वायरल मम्मी का खिताब दिलाया।